
Nr.332, datë 13.5.1996

PËR PRANIMET NË SHKOLLAT E LARTA NË VITIN SHKOLLOR 1996-1997

Me propozimin e Kryetarit të Këshillit të Ministrave, Këshilli i Ministrave

V E N D O S I :

1. Pranimi i studentëve shqiptarë në shkollat e larta bëhet me konkurs, sipas modaliteteve që përcaktohen në statutet e shkollave të lara.
Përjashtim bëjnë rastet:
a) fituesit e “Medaljes së Artë”;
b) fituesit e titullit “Sportist i Nivelit të Lartë”, kur kërkojnë të ndjekin studimet në institutin e lartë të kulturës fizike “Vojo Kushi”;
c) kandidatët nga trevat jashtë kufijve të vendit; e drejta e studimit për këtë kategori do të jepet nga komisionet e ngritura në trevat përkatëse sipas kuotave të caktuara në pasqyrën nr.3 që i bashkëngjitet këtij vendimi.
2. Kanë të drejtë të regjistrohen për konkurrim, në secilën degë që dëshirojnë, kandidatët që kanë marrë dëftesën e pjekurisë të një shkolle të mesme, përjashtuar shkollat e arsimit të mesëm profesional 2 dhe 3-vjeçar.
Kanë të drejtë të regjistrohen edhe nxënësit shqiptarë që kanë mbaruar shkollat e mesme private të mëposhtme, funksionimi të cilave për vitin shkollor 1995-1996 është miratuar me vendim të Këshillit të Ministrave nr.654, datë 29.11.1995:
a) Shkolla e mesme “Pjetër Meshkalla”, Shkodër
b) Kolegji “Preka”, Korçë
c) Kolegji turk “Mehmet Akif Ersoy”, Tiranë
ç) Medreseja “Mahmut Dershi”, Tiranë
d) Medreseja “Ali Korça”, Kavajë
dh) Medreseja “Liria”, Elbasan
e) Medreseja “Hoxha Tasim”, Gjirokastër
ë) Medreseja e Shkodrës
3. Numri i studentëve që do të pranohen të rinj në vitin shkollor 1996-1997 është 5025, ndarë në degë sipas pasqyrës nr.1 që i bashkangjitet këtij vendimi.
4. Në Universitetin e Tiranës, pranë Fakultetit të Shkencave Sociale, hapet dega e psikologjisë me afat studimi 4-vjeçar.
Në Universitetin e Shkodrës, dega e drejtësisë dhe dega e administrim-biznesit, emërtohen: Fakulteti i Drejtësisë dhe Fakulteti Ekonomik. Në këtë universitet pranë Fakultetit të Mësuesisë (cikli i ulët) hapet profili për përgatitjen e mësuesve të arsimit parashkollor me afat studimi 3-vjeçar.
Në Universitetin e Gjirokastrës pranë Fakultetit të Mësuesisë (cikli i ulët) hapet profili për përgatitjen e mësuesve të arsimit parashkollor me afat studimi 3-vjeçar.
5. Për studentët që do të pranohen nga rrethet Mat, Pukë, Tropojë, Has, Malësi e Madhe, Mirditë, Kukës, Librazhd, Mallakastër, Gramsh, Dibër dhe Bulqizë, përveç të drejtës për të konkurruar si gjithë të tjerët, caktohen edhe kuota plotësuese sipas pasqyrës nr.2 që i bashkëngjitet këtij vendimi. Numri i studentëve të pasqyrës nr.2 përfshihet në numrin e studentëve të pasqyrës nr.1 në total sipas degëve.
Kandidatët e rretheve të mësipërme që do të pranohen sipas pasqyrës nr.2, për lehtësimin që u bëhet, detyrohen të lidhin kontratë me këshillin e rrethit për një shërbim 5-vjeçar pas përfundimit të studimeve. Në të kundërt, kandidati do t’i nënshtrohet detyrimeve sipas rregullave që do të caktohen në këtë kontratë.
6. Për studentët e huaj që do të studiojnë në shkollat e larta të Republikës së Shqipërisë, në bazë të marrëveshjeve shtetërore dhe privatisht, caktohen 30 të drejta studimi mbi planin, të cilat administrohen nga Ministria e Arsimit.
7. Në raste të veçanta, Këshilli i Ministrave mund të bëjë shtesa deri në 5 për qind mbi kuotat e miratuara me këtë vendim.
8. Për zbatimin e këtij vendimi ngarkohet Ministria e Arsimit dhe rektoratet e shkollave të larta.
9. Të gjitha aktet nënligjore që vijnë në kundërshtim me këtë vendim shfuqizohen.
Ky vendim hyn në fuqi menjëherë.

KRYETARI I KËSHILLIT TË MINISTRAVE
Aleksandër Meksi

